BEGRUNDELSE

1. BAGGRUND FOR FORSLAGET

Bestemmelserne i traktaten om Den Europæiske Unions funktionsmåde (EUF-traktaten) om afsidesliggende regioner i EU, herunder den selvstyrende region Madeira og den selvstyrende region Azorerne, tillader i princippet ingen afgiftsforskelle mellem lokale varer og varer, der kommer fra Portugal eller andre medlemsstater. Artikel 349 i EUF-traktaten åbner dog mulighed for at indføre særlige foranstaltninger for disse regioner på grund af de vedvarende ugunstige vilkår, der påvirker deres sociale og økonomiske situation.

Ved Rådets beslutning 2009/831/EF af 10. november 2009[1], der blev vedtaget på grundlag af artikel 299, stk. 2, i EF-traktaten, blev Portugal bemyndiget til, indtil den 31. december 2013, at anvende en reduceret punktafgiftssats i den selvstyrende region Madeira på rom og likører, som fremstilles og forbruges lokalt, samt i den selvstyrende region Azorerne på likører og brændevin, som fremstilles og forbruges lokalt. Artikel 2 i denne beslutning begrænser undtagelsen til bestemte produkter. Portugal kan på disse produkter anvende punktafgiftssatser, som er lavere end den fulde afgiftssats for alkohol, der er fastsat i artikel 3 i Rådets direktiv 92/84/EØF[2], og lavere end den i samme direktiv fastsatte mindstesats for punktafgiften på alkohol, dog højst 75 % lavere end den normale punktafgiftssats.

Beslutning 2009/831/EF angiver årsagerne til at vedtage specifikke foranstaltninger, som omfatter ringe størrelse, opsplittede bedrifter og begrænset mekanisering. Transporten til øerne af bestemte råvarer og emballagematerialer, der ikke produceres lokalt, fører desuden ekstraomkostninger med sig sammenlignet med transporten af blot det færdige produkt. Udgifterne til transport og installation af udstyr i disse fjerntliggende øregioner medfører yderligere ekstraomkostninger. Endelig rammes de pågældende producenter af samme ekstraomkostninger som resten af de lokale økonomier, herunder især højere arbejdsomkostninger og energiomkostninger.

Nedsættelsen på 75 % går ikke ud over, hvad der er nødvendigt for at kompensere for de ekstra omkostninger, som producenterne pådrager sig som følge af de særlige forhold, der kendetegner Madeira og Azorerne som regioner i den yderste periferi.

Eftersom afgiftsfordelen er begrænset til, hvad der er nødvendigt for at kompensere for ekstraomkostninger, og eftersom de pågældende mængder er små, underminerer foranstaltningen ikke fællesskabsrettens integritet og sammenhæng. Afgiftsfordelen er desuden begrænset til forbrug i de berørte regioner.

De portugisiske myndigheder har anmodet om forlængelse indtil den 31. december 2020 af tilladelsen til at anvende en reduceret punktafgiftssats i den selvstyrende region Madeira på rom og likører, som fremstilles og forbruges lokalt, samt i den selvstyrende region Azorerne på likører og brændevin, som fremstilles og forbruges lokalt. Forlængelsen skal godkendes både ved en rådsafgørelse i henhold til artikel 349 i EUF-traktaten og ved en kommissionsafgørelse om statsstøtte. Rådets beslutning i medfør af artikel 349 i EUF-traktaten berører ikke Kommissionens beslutning om forlængelse af denne foranstaltning under statsstøttereglerne.

Kommissionen vedtog den 28. juni 2013 nye retningslinjer for regional støtte for perioden 2014-2020. Disse retningslinjer indgår i en bredere strategi til modernisering af kontrollen med statsstøtte, der tager sigte på at fremme vækst i det indre marked ved at tilskynde til anvendelse af mere effektive støtteforanstaltninger, og som koncentrerer Kommissionens håndhævelsesindsats omkring de sager, der har størst indvirkning på konkurrencen.

Eftersom disse retningslinjer træder i kraft den 1. juli 2014, synes det berettiget at forlænge anvendelsesperioden for beslutning 2009/831/EF for seks måneder, således at dens udløbsdato er sammenfaldende med datoen for retningslinjernes ikrafttrædelse.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Eftersom det med nærværende forslag kun foreslås at forlænge anvendelsen af den eksisterende rådsafgørelse for en begrænset periode (seks måneder) på de samme betingelser, forekommer en konsekvensanalyse ikke at være nødvendig.

3. JURIDISKE ASPEKTER AF FORSLAGET

Oversigt over de foreslåede foranstaltninger

Forlængelse af anvendelsesperioden for beslutning 2009/831, der giver Portugal mulighed for at anvende en reduceret punktafgiftssats på visse produkter, som fremstilles og forbruges lokalt i den selvstyrende region Madeira og i den selvstyrende region Azorerne.

Retsgrundlag

Artikel 349 i EUF-traktaten

Nærhedsprincippet

Rådet har enekompetence til på grundlag af EUF-traktatens artikel 349 at vedtage særlige foranstaltninger til fordel for afsides beliggende regioner med henblik på at tilpasse anvendelsen af traktaterne til disse regioner, herunder de fælles politikker, på grund af de vedvarende ugunstige vilkår, der påvirker disse regioners sociale og økonomiske situation.

Forslaget er således i overensstemmelse med nærhedsprincippet.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Formålet med forslaget er at forlænge anvendelsesperioden for beslutning 2009/831/EF for seks måneder, således at dens udløbsdato er sammenfaldende med datoen for ikrafttrædelsen af retningslinjerne for regionalstøtte for 2014-2020.

Reguleringsmiddel

Foreslået reguleringsmiddel: Rådets afgørelse

Andre instrumenter ville ikke være hensigtsmæssige af følgende årsag:

Den tekst, der skal ændres, er en rådsbeslutning, der er vedtaget på samme retsgrundlag (artikel 349 i EUF-traktaten, tidligere artikel 299, stk. 2, i EF-traktaten).

4. VIRKNINGER FOR BUDGETTET

Forslaget har ingen indvirkning på EU-budgettet.

2013/0446 (CNS)

Forslag til

RÅDETS AFGØRELSE

om ændring af beslutning 2009/831/EF for så vidt angår dens anvendelsesperiode

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 349,

under henvisning til forslag fra Europa-Kommissionen,

efter fremsendelse af forslaget til de nationale parlamenter,

under henvisning til udtalelse fra Europa-Parlamentet[3],

efter en særlig lovgivningsprocedure, og

ud fra følgende betragtninger:

(1) Ved Rådets beslutning 2009/831/EF af 10. november 2009, der blev vedtaget på grundlag af artikel 299 i EF-traktaten, blev Portugal bemyndiget til, indtil den 31. december 2013, at anvende en reduceret punktafgiftssats i den selvstyrende region Madeira på rom og likører, som fremstilles og forbruges lokalt, samt i den selvstyrende region Azorerne på likører og brændevin, som fremstilles og forbruges lokalt. Artikel 2 i denne beslutning begrænser undtagelsen til bestemte produkter. Portugal kan på disse produkter anvende punktafgiftssatser, som er lavere end den fulde afgiftssats for alkohol, der er fastsat i artikel 3 i Rådets direktiv 92/84/EØF, og lavere end den i samme direktiv fastsatte mindstesats for punktafgiften på alkohol, dog højst 75 % lavere end den normale punktafgiftssats.

(2) Anvendelsen af en lavere punktafgiftssats omfatter en differentieret beskatning, som begunstiger lokal fremstilling af visse produkter. Dette udgør statsstøtte, der kræver Kommissionens godkendelse.

(3) Kommissionen bekræfter, at nedsættelsen af punktafgiftssatsen fortsat bør tillades for at kompensere for de konkurrencemæssige ulemper, som destillerede alkoholholdige drikkevarer, der er produceret på Madeira og Azorerne, rammes af som følge af de højere produktions- og salgsomkostninger.

(4) Den 28. juni 2013 vedtog Kommissionen sine retningslinjer for regionalstøtte for 2014-2020[4], der fastsætter, hvordan medlemsstaterne kan yde støtte til virksomheder for at støtte udviklingen i ugunstigt stillede regioner i Europa mellem 2014 og 2020. Disse retningslinjer, som træder i kraft den 1. juli 2014, indgår i en bredere strategi til modernisering af kontrollen med statsstøtte, der tager sigte på at fremme vækst i det indre marked ved at tilskynde til anvendelse af mere effektive støtteforanstaltninger, og som koncentrerer Kommissionens håndhævelse omkring de sager, der har størst indvirkning på konkurrencen.

(5) Det er berettiget at forlænge anvendelsesperioden for beslutning 2009/831/EF for seks måneder, således at dens udløbsdato er sammenfaldende med datoen for ikrafttrædelsen af retningslinjerne for regionalstøtte for 2014-2020.

(6) Det bør sikres, at Portugal kan anvende de pågældende afgiftsnedsættelser fra udløbet af den tilsvarende bemyndigelse, der blev givet ved beslutning 2009/831/EF. Den nye bemyndigelse bør derfor gives med virkning fra den 1. januar 2014 -

VEDTAGET DENNE AFGØRELSE:

Artikel 1

I artikel 5 i beslutning 2009/831/EF ændres "31. december 2013" til "30. juni 2014".

Artikel 2

Denne afgørelse træder i kraft på dagen for vedtagelsen og anvendes fra den 1. januar 2014.

Artikel 3

Denne afgørelse er rettet til Den Portugisiske Republik.

Udfærdiget i Bruxelles, den […].

På Rådets vegne

Formand

[1] Rådets beslutning af 10. november 2009 om bemyndigelse af Portugal til at anvende en reduceret punktafgiftssats i den selvstyrende region Madeira på rom og likører, som fremstilles og forbruges der, samt i den selvstyrende region Azorerne på likører og brændevin, som fremstilles og forbruges der (EFT L 197 af 26.2.2002, s. 9).

[2] Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer (EFT L 316 af 31.10.1992, s. 29).

[3] EUT C […] af […], s. […].

[4] C(2013) 3769 af 28.6.2013.